आम आदमी पार्टी दिल्ली के छोड़ कतहु अवुरी से चुनाव ना लड़ी
नई दिल्ली - आम आदमी पार्टी फिलहाल पूरा ध्यान दिल्ली प लगावल चाहतिया। कई जगह एक संगे पैर पसारे से छितराए के खतरा रहेला, पार्टी इ खतरा उठावे के मूड में नईखे लागत।
गूगल हैंगआउट के माध्यम से पार्टी के कार्यकर्ता लोगन के संबोधित करत अरविंद केजरीवाल कहले कि, आम आदमी पार्टी के हरियाणा अवुरी महाराष्ट्र के विधानसभा चुनाव ना लड़े के चाही। केजरीवाल के कहनाम बा कि, पार्टी के सभ कार्यकर्ता दिल्ली प ध्यान लगावस।
मालूम रहे कि, लोकसभा चुनाव से पहिले पार्टी लगातार हरियाणा अवुरी महाराष्ट्र में विधानसभा चुनाव लड़े के बात क़हत रहे। हरियाणा खातिर त पार्टी योगेंद्र यादव के मुख्यमंत्री पद के उम्मीदवार तक मान लेले रहे।
लेकिन, लोकसभा चुनाव में पार्टी के जवन हाल भईल ओकरा से पार्टी के भीतर अवुरी बहरी, दुनो तरफ खास बदलाव देखाई देवे लागल। हरियाणा अवुरी महाराष्ट्र विधानसभा चुनाव से दूर रहे के फैसला शायद एही के नतीजा हटे।
लोकसभा चुनाव में पार्टी के हार के बाद पार्टी के नेता लगातार चुनावी रणनीति प सवाल उठवले। जादातर लोग के कहनाम रहे कि, बहुत जादा जगह से चुनाव लड़ल, पार्टी के सभसे बड़ गलती रहे, अब पार्टी ए गलती के नईखे दोहरावल चाहत।
केजरीवाल समेत पार्टी के कई नेता कह चुकल बाड़े कि, आम आदमी पार्टी के पास एतना पईसा नईखे कि उ सब जगह से चुनाव लड़ सके। लोकसभा चुनाव में भईल हार के पीछे भी पईसा सबसे बड़ कमी रहे।
पार्टी के नेता कहतारे कि, दिल्ली हमनी के राजनीति के प्रयोगशाला हटे, इहाँ से हमनी के संदेश पूरा देश भर में जाई, ओकरा बाद हमनी के दोसरा राज्य में अपना राजनीति के जमीन बरियार करे के।
bho_Deva bho_Deva bho_Deva bho_Deva bho_Deva bho_Deva bho_Deva bho_Deva